b'\n_START_ARTICLE_\nFylkesvei 106 (Telemark)\n_START_SECTION_\nHistorie\n_START_PARAGRAPH_\nDen delen av veien som g\xc3\xa5r mellom Fj\xc3\xa5gesund og Fl\xc3\xa5bygd ble hovedsakelig bygd som en del av veiprosjektet \xc2\xabBandakvegen\xc2\xbb (fra 1980-tallet omtalt som \xc2\xabKanalvegen\xc2\xbb), der et arbeidsutvalg satt av kommunene Skien, Holla, Lunde og Kviteseid, og senere ogs\xc3\xa5 L\xc3\xa5rdal og Mo, fra 1952 jobbet for \xc3\xa5 f\xc3\xa5 bygd en sammenhengende vei langs Bandak\xe2\x80\x93Norsj\xc3\xb8kanalen mellom Lunde og Dalen. Folk langs Fl\xc3\xa5vatn og Kviteseidvatnet var stort sett veil\xc3\xb8se, og selv bygda Kilen var helt veil\xc3\xb8s fram til veien over til Seljord (Fv501Fylkesvei 501) ble \xc3\xa5pnet i 1956. Kraftutbyggingene i vassdraget hadde ogs\xc3\xa5 f\xc3\xb8rt til bortfall av isen som kj\xc3\xb8revei, noe som ga rett p\xc3\xa5 erstatninger til grunneierne. Dette ble aktivt benyttet til \xc3\xa5 finansiere veien, men den ble ogs\xc3\xa5 finansiert ved hjelp av sysselsettingsmidler og tilskudd fra kommunene og fylket. I stor grad ble grunn og masse til veien avgitt gratis. Mellom de bebygde omr\xc3\xa5dene ble veien bygget som skogsbilvei klasse 1 med kommunalt eller privat eierskap. Fylket overtok etter hvert veistrekningene, som ble oppgradert til fylkesveistandard._NEWLINE_Den 7,7 km lange strekningen Kilen\xe2\x80\x93Omnes (Ytre Fl\xc3\xa5bygd) ble p\xc3\xa5begynt i 1978, mens de siste 3,5 km inkludert en tunnel ble satt p\xc3\xa5 vent grunnet manglende bevilgninger. Omnestunnelen og den siste biten av strekningen ble \xc3\xa5pnet som kommunal vei den 16. mai 1984. 1. januar 1986 ble den overf\xc3\xb8rt til fylket og klassifisert som fylkesvei._NEWLINE_Strekningen Kilen\xe2\x80\x93Fiskarbekk, omtrent halvveis fram til \xc3\x98sten\xc3\xa5, ble f\xc3\xb8rste gang stikket opp i 1913, men noe byggevedtak kom ikke f\xc3\xb8r v\xc3\xa5ren 1974. Veien ble bygget ferdig som kommunal skogsbilvei i 1975, mens fortsettelsen mot \xc3\x98sten\xc3\xa5 ble p\xc3\xa5begynt i 1976 og drevet som en privat jordbruks- og skogbruksvei inntil forbindelsen videre til Fj\xc3\xa5gesund ble etablert. Dette skjedde f\xc3\xb8rst i form av kabelferga \xc2\xab\xc3\x98sten\xc3\xa5\xc2\xbb, som startet \xc3\xa5 trafikkere sundet mellom Fj\xc3\xa5gesund og \xc3\x98sten\xc3\xa5 i regi av Kviteseid kommune fra 26. januar 1987. Ferga var liten, kunne bare ta tolv personer, to personbiler eller til sammen fire tonn last. Den gikk kun til tre tider p\xc3\xa5 d\xc3\xb8gnet, og hadde problemer med \xc3\xa5 legge til ved lav vannf\xc3\xb8ring. Etter dette ble det satt igang arbeid med \xc3\xa5 oppgradere standarden p\xc3\xa5 veistrekningen mellom Kilen og \xc3\x98sten\xc3\xa5, som blant annet innebar gr\xc3\xb8fting, montering av rekkverk og legging av fast dekke i form av ottadekke. 18. desember 1997 \xc3\xa5pnet Fj\xc3\xa5gesund bru, og veistrekningen ble overf\xc3\xb8rt til fylket. Med det ble det for f\xc3\xb8rste gang fast veiforbindelse mellom Kviteseid og Nome langs kanalen. Ikke alle utbedringene langs veien var ferdige til \xc3\xa5pninga av brua, s\xc3\xa5 f\xc3\xb8rst 1. juli 1999 ble det holdt en offisiell seremoni for \xc3\xa5pningen av veien._NEWLINE_Prosjektet Bandakvegen er ikke blitt helt fullf\xc3\xb8rt. Strekningen mellom Fj\xc3\xa5gesund og Kviteseid gamle kirke (Fv304Fylkesvei 304) ble \xc3\xa5pnet i 1963, en fire kilometer lang skogsbilvei ble bygget p\xc3\xa5 s\xc3\xb8rsida av Strauman i 1974, og strekningen Lauvvik\xe2\x80\x93Dalen ble kj\xc3\xb8rbar i 1987, mens en strekning p\xc3\xa5 snaut halvannen mil p\xc3\xa5 s\xc3\xb8rsida av Bandak opp til Bandaksli gjenst\xc3\xa5r uten noen som helst form for vei. I planene var det ogs\xc3\xa5 \xc3\xb8nske om \xc3\xa5 knytte L\xc3\xa5rdal til Bandakvegen. \xc3\x85 bygge veien p\xc3\xa5 nordsida av Bandak var blant alternativene som ble vurdert, samt \xc3\xa5 bygge en bru over Bandak litt vest for Lauvvik for \xc3\xa5 knytte L\xc3\xa5rdal og Bandaksli sammen._NEWLINE_2019 ble veien erstattet av fylkesvei 3320 og fylkesvei 3322.'